
 11.6.2021
 BG
 Официален вестник на Европейския съюз
 L 205/4
 РЕГЛАМЕНТ ЗА ИЗПЪЛНЕНИЕ (ЕС) 2021/939 НА КОМИСИЯТА
 от 10 юни 2021 година
 за налагане на временно антидъмпингово мито върху вноса на моноетиленгликол с произход от Съединените американски щати и Кралство Саудитска Арабия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 7 от него,
 като има предвид, че:
 1. ПРОЦЕДУРА
 1.1. Започване
 (1)
 На 14 октомври 2020 г. Европейската комисия („Комисията“) започна антидъмпингово разследване по отношение на вноса на моноетиленгликол (МЕГ) с произход от Съединените американски щати (САЩ) и Кралство Саудитска Арабия („засегнатите държави“) на основание член 5 от Регламент (ЕС) 2016/1036 на Европейския парламент и на Съвета („основния регламент“). Тя публикува известие за започване на процедура в Официален вестник на Европейския съюз (2) („известието за започване“).
 (2)
 Комисията започна разследването вследствие на жалба, подадена на 31 август 2020 г. от Комитета за защита на европейските производители на моноетиленгликол („Defence Committee of European MEG Producers“) („жалбоподателя“). Жалбата беше подадена от името на промишлеността на Съюза за производство на МЕГ по смисъла на член 5, параграф 4 от основния регламент. В жалбата се съдържаха доказателства за дъмпинг и за произтичаща от него съществена вреда, които бяха счетени за достатъчно основание за започването на разследването.
 (3)
 В съответствие с член 14, параграф 5а от основния регламент Комисията следва да въведе регистрационен режим на вноса, предмет на антидъмпингово разследване, по време на периода на предварително разгласяване, освен когато разполага с достатъчно доказателства по смисъла на член 5, че не са изпълнени изискванията по член 10, параграф 4, буква в) или г).
 (4)
 В разглеждания случай жалбоподателят не поиска въвеждане на регистрационен режим и Комисията установи, че изискванията по буква г) не са изпълнени, тъй като в допълнение към равнището на вноса, причинил вреда по време на разследвания период, впоследствие не се наблюдава допълнително съществено нарастване на вноса. Според данни на Евростат средният месечен обем на вноса на МЕГ от засегнатите държави през първите пет месеца след започването на разследването (т.е. от ноември 2020 г. до март 2021 г.) е намалял с 15 % в сравнение със средния месечен обем на вноса по време на разследвания период. Разгледан поотделно на същата основа вносът от САЩ е намалял с 30 %, а вносът от Кралство Саудитска Арабия — с 4 %. Това е свързано с временните смущения 1) при дружествата от САЩ, причинени от екстремни метеорологични явления, и 2) в Съюза поради намаляване на търсенето в резултат на COVID. Поради това по време на периода на предварително разгласяване Комисията не въведе регистрационен режим на вноса.
 1.2. Заинтересовани страни
 (5)
 В известието за започване Комисията прикани заинтересованите страни да се свържат с нея, за да вземат участие в разследването. Освен това Комисията изрично уведоми жалбоподателя, другите известни производители от Съюза, известните производители износители, органите в засегнатите държави, известните вносители,